Ніводнае выступленне ў гэты вечар не пакінула прысутных раўнадушнымі. Пранікнёныя словы вядучых Марыі Баклага і Вікторыі Анушкевіч абуджалі самыя светлыя пачуцці. Павучальнымі, якія заклікаюць да міласэрнасці, былі тэатралізаваныя пастаноўкі ад наведвальнікаў дзятлаўскага араторыя. Музычныя нумары, якія дарылі не толькі дзятлаўчане, але і моладзь з араторыя імя святога Яна Боска горада Мінска, парафіяльны музычны гурт “Небасхіл” таксама з Мінска, які падрыхтаваў кампазіцыі не толькі з каталіцкіх зборнікаў, але і свае ўласныя творы, дапамаглі гледачам правесці вечар у цудоўнай атмасферы, атрымаць душэўную асалоду. І дарослыя, і самыя маленькія ўдзельнікі святочнага відовішча ўклалі ў выступленні ўсе свае здольнасці і таленты.